სანტიაგო პენია

სანტიაგო პენია პალასიოსი (; დ. 16 ნოემბერი, 1978 ) — პარაგვაელი პოლიტიკოსი და ეკონომისტი, რომელიც 2023
წლიდან პარაგვაის 52-ე პრეზიდენტის თანამდებობას იკავებს. პენია მუშაობდა
პარაგვაის ცენტრალური ბანკისა და ბანკო ამამბაის ხელმძღვანელ ორგანოებში.
იგი ასწავლიდა ეკონომიკას ასუნსიონის კათოლიკურ უნივერსიტეტში და
გამოქვეყნებული აქვს სამეცნიერო ნაშრომები მონეტარული პოლიტიკისა და
ფინანსების სფეროში.

პენია პარაგვაის ცენტრალური ბანკის დირექტორთა საბჭოს ყოფილი წევრი და
პარაგვაის ყოფილი ფინანსთა მინისტრია. იგი 2018 წელს მონაწილეობდა
კოლორადოს პარტიის საპრეზიდენტო არჩევნებში, სადაც დამარცხდა მარიო აბდო ბენიტესთან, რომელმაც მოგვიანებით 2018 წლის საერთო არჩევნებში
პრეზიდენტის თანამდებობა მოიპოვა. მას შემდეგ რაც პენიამ გაიმარჯვა
საპრეზიდენტო კანდიდატთა შორის, საბოლოოდ გახდა პრეზიდენტი 2023 წელს.
პენია 1996–2016 წლებში რადიკალური ლიბერალური პარტიის წევრი იყო, ხოლო
2016 წელს კოლორადოს პარტიას შეუერთდა.

ადრეული ცხოვრება

პენია დაიბადა 1978 წლის 16 ნოემბერს ასუნსიონში, პარაგვაიში. მამამისი იყო
ხოსე მარია პენია ნიეტო (პარაგვაელი), ხოლო დედა — ანა მარია პალასიოსი
(არგენტინელი, ბუენოს-აირესიდან).

მას ორი ძმა ჰყავს: მანუელი და ფრანსისკო პენია. მამის მხრიდან იგი ყოფილი
დიქტატორის, დოქტორ ხოსე გასპარ როდრიგეს დე ფრანსიას პირდაპირი
შთამომავალია, რომელიც პარაგვაის დამფუძნებელ მამად ითვლება.

განათლება და აკადემია

პენიას მიღებული აქვს სამაგისტრო ხარისხები ასუნსიონის კათოლიკურ
უნივერსიტეტში „Nuestra Señora de la Asunción“ (2001) და კოლუმბიის უნივერსიტეტის საერთაშორისო და საზოგადოებრივ საქმეთა სკოლაში (School of
International and Public Affairs) (2003).

კარიერა

პენია 1999 წელს შეუერთდა ინდუსტრიული განვითარების ფონდს. 2000–2009
წლებში მუშაობდა პარაგვაის ცენტრალურ ბანკში ეკონომისტად.

2012 წელს იგი დაინიშნა პარაგვაის ცენტრალური ბანკის ერთ-ერთ დირექტორად,
რის გამოც დატოვა საერთაშორისო სავალუტო ფონდში (IMF) დაკავებული
თანამდებობა.

კოლორადოს პარტიაში გაწევრიანება

პენია 2016 წლის 29 ოქტომბერს შეუერთდა კოლორადოს პარტიას. მანამდე, 17
წლის ასაკიდან, იგი იყო ჭეშმარიტად რადიკალური ლიბერალური პარტიის (PLRA)
წევრი. პენიას კოლორადოს პარტიაში გაწევრიანებამ საზოგადოებაში მწვავე
გამოხმაურება გამოიწვია. პენიამ განცხადება გაავრცელა, რომელშიც ნათქვამი იყო, რომ პარტიას პარაგვაის
განვითარებაზე ფოკუსირების გამო შეუერთდა. მან ისიც აღნიშნა, რომ პარტიის
ერთ-ერთი დამფუძნებლის, ხაიმე პენიას შთამომავალი იყო.
ამის შემდეგ საარჩევნო სასამართლომ გააუქმა პენიას წევრობა ჭეშმარიტად
რადიკალური ლიბერალური პარტიაში (PLRA).

2018 წლის საპრეზიდენტო არჩევნები

2017 წელს პენია კოლორადოს პარტიის სახელით იყრიდა კენჭს 2018 წლის საერთო არჩევნებისთვის საპრეზიდენტო კანდიდატად, თუმცა საბოლოოდ
დამარცხდა მარიო აბდო ბენიტესთან. პარტიის შიდა არჩევნებში აბდო
ბენიტესმა მიიღო 564,811 ხმა (50.93%), ხოლო პენიამ — 480,114 ხმა (43.29%).

კოლორადოს პარტიის შიდა არჩევნებში 2017 წელს დამარცხების შემდეგ, 2018
წლის მარტში პენია აირჩიეს Banco Amambay-ის დირექტორთა საბჭოს წევრად.
აღნიშნული ბანკი Cartes Group-ის ნაწილი იყო, რომლის მფლობელიც პარაგვაის
ყოფილი პრეზიდენტი ჰორასიო კარტესი გახლდათ — პირი, რომლის
მთავრობაშიც პენია ფინანსთა მინისტრის პოსტს იკავებდა.

პრეზიდენტობა (2023–დღემდე)=

2022 წელს პენიამ წარმატებით იყარა კენჭი და გახდა კოლორადოს პარტიის
საპრეზიდენტო კანდიდატი. იგი ფართოდ აღიქმებოდა როგორც ყოფილი
პრეზიდენტის, ჰორასიო კარტესის, ყველაზე ახლო მოკავშირე კანდიდატი, მაშინ
როცა მისი ოპონენტი, არნოლდო ვიენსი, დაკავშირებული იყო მარიო აბდო
ბენიტესთან.

პენიას კრიტიკოსები აცხადებდნენ, რომ მისი პრეზიდენტად არჩევის
შემთხვევაში ჰორასიო კარტესი „რუხ კარდინალად“ (დაფარული გავლენის მქონე
ფიგურად) დარჩებოდა, ხოლო პენია მხოლოდ კარტესის პოზიციების
გამხმოვანებელი იქნებოდა — იმ კარტესისა, რომელსაც შეერთებული შტატები
„მნიშვნელოვნად კორუმპირებულად“ აფასებს და სანქციებს უწესებს.
კოლორადოს პარტიის პოლიტიკოსმა ბლანკა ოველარმა განაცხადა, რომ პენიას
არჩევის შემთხვევაში იგი კარტესის „მდივნის“ როლში აღმოჩნდებოდა.

მანამდე კარტესმა და მისმა მხარდამჭერებმა კონგრესში სცადეს
კონსტიტუციური ცვლილების გატარება, რათა კარტესს ხელახალი
კანდიდატურის წარდგენის შესაძლებლობა მისცემოდა, რასაც ქვეყანაში
მასობრივი არეულობები მოჰყვა.

პენია აირჩიეს პარაგვაის პრეზიდენტად მას შემდეგ, რაც 2023 წლის საყოველთაო
არჩევნებში აპრილში მოიპოვა ხმების 43.9%, დაამარცხა თავისი უახლოესი
კონკურენტი ეფრაინ ალეგრე.
პენიას ინაუგურაცია 2023 წლის 15 აგვისტოს შედგა. 44 წლის ასაკში ის
პარაგვაის ყველაზე ახალგაზრდა პრეზიდენტი გახდა 1989 წელს დემოკრატიის
აღდგენის შემდეგ და ამ თანამდებობაზე აბდო ბენიტესს გაუსწრო, რომელიც 46
წლის იყო, როდესაც 2018 წელს თანამდებობა დაიკავა.

2025 წლის 28 სექტემბერს პარაგვაიში პენიას მთავრობის წინააღმდეგ
საპროტესტო აქციები დაიწყო. მედიაში ისინი ხშირად აღწერილია, როგორც თაობა Z-ის საპროტესტო აქციების ნაწილი და წარმოადგენს ქვეყანაში 2021 წლის
შემდეგ გამართულ პირველ მასობრივ საპროტესტო აქციებს, რომლებიც 2025
წლის პერუს საპროტესტო აქციებით იყო შთაგონებული.

სქოლიო

კატეგორია:ცოცხალი ადამიანები
კატეგორია:პრეზიდენტები
კატეგორია:პარაგვაის პრეზიდენტები